“ህብረተሰቡ ለአዲሱ ጠቅላይ ሚኒስትር ጊዜ ሊሰጣቸው ይገባል”- የቀድሞ ጠቅላይ ሚኒስትር
ህብረተሰቡ ለአዲሱ ጠቅላይ ሚኒስትር ዶክተር  አብይ ድጋፍ ከማድረግ ባሻገር ጊዜ እንዲሰጣቸው የቀድሞ ጠቅላይ ሚኒስትር አቶ ኃይለማሪያም ደሳለኝ አሳስበዋል ፡፡በብሄራዊ ቤተመንግስት ትናንት በተደረገ የሽኝት ፕሮግራም ላይ አቶ ኃይለማሪያም ባደረጉት ንግግር ፤ጠቅላይ ሚኒስትር ዶክተር አብይ በሚሰሩበት ጊዜም ከመተቸት በፊት ድጋፍ፤ ከመውቀስ በፊት ምክር መለገስ እንደሚያስፈልግ አሳስበዋል።“ዶክተር አብይ ወጣት እና ብዙ አስተዋጽኦ ሊያበረክቱ የሚችሉ መሪ ናቸው” ያሉት አቶ ኃይለማርያም፤ “ሀገራችን በጥሩ እጅ በመውደቋ ደስተኛ ነኝ ” ሲሉ አስገንዝበዋል ።በዚሁ ወቅት ጠቅላይ ሚኒስትር ዶክተር አብይ አህመድ በበኩላቸው ባስተላለፉት መልዕክት የቀድሞው ጠቅላይ ሚኒስትር አቶ ሃይለማሪያም ደሳለኝ ማገልገልን ያወረሱዋቸው ታላቅ መሪ መሆናቸውን አስረድተዋል ፡፡አያይዘውም አቶ ኃይለማሪያም ደሳለኝ ለአፍሪካ ምሳሌ በሚሆን መልኩ ሰላማዊ የስልጣን ርክክብ  ማድረጋቸውንም አድንቀዋል ፡፡ከቀድሞ ጠቅላይ ሚኒስትር ኃይለማርያም ደሳለኝ ስኬት ጎን ለነበሩት የቀድሞ ቀዳማዊት እመቤት ወይዘሮ ሮማን ተስፋዬም ምስጋናቸውን አቅርበዋል።ለቀድሞው ጠቅላይ ሚኒስትር ሃይለማሪያም ደሳለኝ እና የቀድሞዋ ቀዳማዊ እምቤት ሮማን ተስፋዬ ላበረከቱት አስተዋጽኦ የወርቅና ከፍተኛ የክብር ዲፕሎማ አበርክተዋል ዶክተር አብይ ፡፡አቶ ኃይለማሪያም በበኩላቸው ለተደረገላቸው የምስጋና ሽኝት ለኢትዮጵያ ህዝብ፣ ለቤተሰቦቻቸው፣ ለካቢኔ አባላቶቻቸው፣ ለመንግሰት ሰራተኞችና ለመከላከያ ሰራዊት ለጸጥታ አካላትና ለሃይማት መሪዎች አመስግነዋል ፡፡